Is-Segretarju Parlamentari għall-Kompetittività u Tkabbir Ekonomiku Edward Zammit Lewis qal dalgħodu waqt il-programm TVAM li fil-ġimgħat li ġejjin se jkun qiegħed iħabbar il-ftuħ f’Malta ta’ żewġ kumpaniji ġodda u ta’ fama internazzjonali fil-qasam tar-remote gaming. Dr Zammit Lewis qal li ma jistax iħabbar l-ismijiet ta’ dawn il-kumpaniji minħabba proċessi ta’ due diligence li għadu għaddej min-naħa tar-regolatur.  Huwa żied jgħid li dawn il-kumpaniji għandhom fama dinjija fis-settur u għażlu li parti mill-operat tagħhom iġibuh minn Ġibilità għal Malta. Is-settur tal-igaming jikkontribwixxi bejn 11 u 12 fil-mija tal-prodott gross domestiku ta’ pajjiżna. Min-naħa tagħha d-deputat Nazzjonalista Kristy Debono qalet li din is-sena se tkun l-10 sena mindu l-Gvern se jkun nieda r-regolamenti tal-igaming. Sostniet li dan hu settur li nħoloq mill-amministrazzjoni preċedenti fejn iħaddem 5,000 impjieg u li bejn l-2010 u l-2012 impjega 1,000 persuna. Hija qalet li hawn bosta persuni li għandhom għattx kbir biex jidħlu f’dan is-settur u li hemm bżonn li l-Gvern jagħmel lobbying serju għax pajjiżna huwa iżolat fuq din il-kwistjoni. B’reazzjoni għal dan, is-Segretarju Parlamentari Zammit Lewis qal li l-Gvern se jkun qiegħed jiġġieled il-ħafna restrizzjonijiet min-naħa tal-Unjoni Ewropea  li qed jiġu imposti fuq dan is-settur. Fir-rigward ta’ nuqqas ta’ ħaddiema Maltin f’dan is-settur, fejn seba’ minn kull għaxar ħaddiema huma barranin, Dr Zammit Lewis qal li l-Gvern se jsaħħaħ l-istudent placement programme u li fl-istaġun tas-sajf għadd ta’ studenti se jkunu qegħdin jingħataw l-opportunità li jidħlu ma’ kumpaniji privati biex jifhmu aħjar kif jaħdem dan is-settur bil-għan li aktar Maltin jiġu impjegati f’din l-industrija. Rapport: Owen Galea